NOTA DE PREMSA

**UNA SESSIÓ ANTIRUMORS ORGANITZADA PER PIMECOMERÇ LLEIDA ACLAREIX TÒPICS SOBRE COMERÇ I PERSONES NOUVINGUDES**

***En el debat posterior, representants de col·lectius de comerciants nouvinguts van explicar el seu dia a dia com a empresaris a Lleida***

***Lleida, 15 de desembre de 2016.-*** **PIMEComerç Lleida va celebrar ahir a la ciutat una sessió antirumors**, en el marc d’un cicle de xerrades gratuïtes adreçades a comerciants. El ponent, **Miquel Àngel de Garro, assessor de presidència de PIMEComerç i expert en integració de col·lectius nouvinguts, va centrar la jornada a desmuntar rumors** (del tipus que els comerciants nouvinguts incompleixen sistemàticament la normativa d’horaris comercials; o que els botiguers xinesos no paguen impostos; o que els ciutadans pakistanesos reben subvencions per obrir un establiment comercial, etc.), **abordar les qüestions d’interculturalitat i integració, i aclarir qüestions legals i normatives que solen plantejar dubtes a botiguers acabats d’arribar i també als autòctons**. Com a exemples, el pagament de cotitzacions a la Seguretat Social per part dels col·lectius nouvinguts o les llicències d’obertura de locals, entre d’altres.

A banda de la ponència, **va resultar molt enriquidor el debat posterior, en què van participar els assistents: representants de col·lectius de botiguers romanesos i xinesos, botiguers autòctons i representants de l’administració**. Els comerciants d’origen estranger van explicar com viuen ells el tema dels rumors, i quina realitat es troben quan volen instal·lar la seva botiga a Lleida.

Segons el president de PIMEComerç Lleida, Manel Llaràs, l’èxit de convocatòria de la sessió fa que s’estigui plantejant **una possible nova jornada antirumors de cara a l’any vinent**. (*Adjuntem imatge de la sessió d’ahir)*.